– Jeg må dessverre vente med å fortelle hva jeg kommer til å legge frem for byrådet i morgen, men jeg er sikkert på vi kommer til å bli enige. Min ambisjon er at 8 av 10 bystyrerepresentanter vil stille seg bak forslaget om trasévalg til Åsane, men jeg er også fornøyd dersom forslaget får 51 prosent tilslutning, sier byråd Filip Rygg (KrF).

I morgen legger han frem sin interne innstilling til byrådet. Der vil den bli behandlet i all hemmelighet fordi pressen ikke får tilgang til byrådskonferansene. Deretter vil byrådet legge frem sin anbefaling til bystyret.

KOMPROMISS KAN BLI LØSNINGEN

Selv om gruppeleder Dag Skansen ikke helt skjønner hvordan han skal få sine representanter til å bli enige om et trasévalg til Åsane, virker byråd Filip Rygg merkelig avslappet dagen før saken skal diskuteres i byrådet, selv om diskusjonen har rast i nærmere et år.

Situasjonen er fremdeles svært betent.

Enkelt fortalt: Byrådet er delt, og byrådspartiene Høyre, KrF og Frp er delt. I høst stemte et flertall i Høyre mot trasé over Bryggen. Også Ap, Frp, Sp, Rødt og Miljøpartiet De Grønne har sagt nei til en bybanetrasé over Bryggen.

Planen er at saken skal opp i det oppsatte bystyret 18. juni.

Rygg vil ikke si om han kommer til å legge frem ett eller flere forslag til trasé, som BA tidligere har skrevet. Det kan bli to: Både langs Bryggen og i tunnel, selv om KrF har vært tydelig på at de ønsker å legge Bybanen over Bryggen.

Dette kan være eneste farbare vei frem for å se om man kan bli enige. To alternativer luftes i byrådet: Fagetatens anbefaling om en Bybane langs Bryggen, samt en løsning der Bybanen går inn i tunnel i området med Kjøttbasaren.

Altså regulere to traséalternativer for å slippe å ta en endelig avgjørelse nå, men likevel få fremdrift i saken. På den måten slipper man å bygge ned bybaneorganisasjonen.

Dersom dette er akseptabelt for flertallet i bystyret, vil man kunne ende opp med at bare én av traseene blir godkjent av statlige myndigheter, som Riksantikvaren, eller at begge to blir godkjent.

KAN RYGG LEVE MED TUNNEL?

– Vi har jobbet så mye med disse planene, derfor føler jeg at vi har fått de avklaringene vi trenger for å legge frem et godt forslag, sier Rygg.

– Kan du fortsette å være byråd dersom det blir flertall for en Bybane i tunnel mot Åsane?

– Det er et hypotetisk spørsmål som jeg ikke vil svare på, sier Rygg.

Fraksjonsleder i bystyregruppen til Frp, Elier Macody Lund, sier til BT mandag at det er uaktuelt å stemme for et kompromiss med to alternativer, dersom det ene er Bryggen-alternativet.

– INTERESSANT, SIER AP

Aps Geir Dale sier til BA at det interessant dersom det legges frem to parallelle utredninger.

– Men før vi faktisk vet hva som ligger i alternativene, vil vi ikke mene noe om dette, sier Dale.

Under Høyres landsmøte i helgen ble det vedtatt en resolusjon der det står « Det forutsettes at staten dekker 50 prosent av investeringskostnadene ved store kollektivtransportløsninger i de største byområdene».

Dermed er i alle fall Høyres pengesignal tydelig, men det spørs om regjeringen vil betale halvparten uansett hvor mye trasévalget til Åsane vil koste, eller man ender opp med at bilistene må ta en større del av regningen.